b'\n_START_ARTICLE_\nNogometni klub Interblock\n_START_SECTION_\nNi\xc5\xbejeliga\xc5\xa1ka leta\n_START_PARAGRAPH_\nNogometni klub je bil na Je\xc5\xbeici ustanovljen leta 1975. Do osamosvojitve je igral v ni\xc5\xbejeliga\xc5\xa1kih tekmovanjih, v devetdesetih pa je bil znan predvsem po uspe\xc5\xa1nem delu z mlaj\xc5\xa1imi selekcijami in \xc5\xa1oli Braneta Oblaka. Pred sezono 1997\xe2\x80\x9398 se je do tedaj tretjeliga\xc5\xa1ki NK Factor Je\xc5\xbeica zdru\xc5\xbeil z NK \xc4\x8crnu\xc4\x8de in igral dve sezoni v drugi ligi. Povratek med drugoliga\xc5\xa1e jim je uspel v sezoni 2003\xe2\x80\x9304, ko so zmagali v takratni tretji ligi - center in v dveh kvalifikacijskih tekmah za vstop v drugo ligo izlo\xc4\x8dili Korte. V prvi sezoni so kon\xc4\x8dali na 9. mestu in obstali v drugi ligi, \xc5\xbee naslednje leto pa zmagali in se prvi\xc4\x8d v zgodovini kluba uvrstili v prvo ligo.\n_START_SECTION_\nPrva liga in prihod Pe\xc4\x8de\xc4\x8dnika\n_START_PARAGRAPH_\nPo slabem startu v sezono je na skup\xc5\xa1\xc4\x8dini kluba oktobra 2006 pri\xc5\xa1lo do kadrovskih menjav v vodstvu kluba. Dotedanjega predsednika Matja\xc5\xbea Jakopi\xc4\x8da je zamenjal podjetnik Jo\xc5\xbee Pe\xc4\x8de\xc4\x8dnik. Prva igralska okrepitev pod novim vodstvom je bil nekdanji slovenski reprezentant Amir Kari\xc4\x8d, med zimskim prestopnim rokom pa se je klub \xc5\xa1e dodatno okrepil, med drugimi sta pri\xc5\xa1la Zoran Pavlovi\xc4\x8d in Marinko Gali\xc4\x8d. Marca 2007, pred nadaljevanjem prvoliga\xc5\xa1ke sezone, se je klub preimenoval v NK Interblock in predstavil novo barvno podobo. Pri\xc5\xa1lo je tudi do menjave trenerja, Vojislava Simeunovi\xc4\x8da je zamenjal Dragan Sko\xc4\x8di\xc4\x8d. Po vsega eni prvenstveni tekmi, porazom z Nafto, se je na klop vrnil Simeunovi\xc4\x8d. Mesec in pol kasneje je na klop ponovno sedel Dragan Sko\xc4\x8di\xc4\x8d. Klub je sezono zaklju\xc4\x8dil na 9. mestu in si po dveh tekmah z drugouvr\xc5\xa1\xc4\x8denim drugoliga\xc5\xa1em, Bonifiko, zagotovil obstanek v prvi ligi._NEWLINE_Po uvodni sezoni in obstanku se je klub okrepil s \xc5\xa1tevilnimi igralci, med drugimi so pri\xc5\xa1li Ermin Rakovi\xc4\x8d, Martin Pregelj, Igor Lazi\xc4\x8d in ob\xc4\x8dasni reprezentant Toga Eric Akoto. Klub je prvenstveno sezono kon\xc4\x8dal na sedmem mestu, v pokalu se je uvrstil v finale in po zmagi nad Mariborom pri\xc5\xa1el do prve lovorike. Ob uvodu v novo sezono so z zmago nad Dom\xc5\xbealami v Superpokalu dodali \xc5\xa1e drugo. Z zmago v pokalnem tekmovanju so si zagotovili prvi nastop v pokalu Uefa. V prvem kvalifikacijskem krogu so izlo\xc4\x8dili \xc4\x8drnogorsko Zeto, v drugem pa izpadli proti berlinski Herthi. Po neuspe\xc5\xa1nem startu v sezono je bil zamenjan trener, na mesto Sko\xc4\x8di\xc4\x8da je pri\xc5\xa1el Alberto Bigon. Zaradi zdravstvenih te\xc5\xbeav je klub vodil vsega en mesec, nasledil ga je Igor Benedej\xc4\x8di\xc4\x8d.\n_START_SECTION_\nGrb in klubske barve\n_START_PARAGRAPH_\nGrb NK Interblock vsebuje prepoznavne simbole in barve rulete, ki jih proizvaja podjetja v lasti predsednika kluba. Osnovna barva kluba je rde\xc4\x8da, dopolnjujeta jo \xc4\x8drna in bela. Ob nastopih v pokalu Uefa je klub uporabljal ime IB Ljubljana in spremenjeno ina\xc4\x8dico grba._NEWLINE_Pred menjavo imena in barvne sheme je klub z Je\xc5\xbeice uporabljal modro-belo barvno kombinacijo.'